Entä muut toimialat, joiden toiminta on keskeytynyt?
Ravitsemisliiketoiminta on ainoa toimiala, jonka toimintaa rajoitettiin erityislailla. Eduskunta edellytti ravintoloiden sulkemisen yhteydessä ravintoloille rajoitusten kohtuullista kompensointia ja vaikutuksia lieventäviä toimenpiteitä. 5.6.2020 voimaantullut tuki- ja hyvitysmalli vastaa eduskunnan tahtotilaan. Kaikkien yritysten käytettävissä on ollut toimialasta riippumattomia tukimuotoja.
fi
Mihin ravitsemisyritys voi saada tukea ja hyvitystä?
Malli koostuu kahdesta toisiaan täydentävästä osasta: tuesta uudelleentyöllistämiseen ja hyvityksestä toiminnan rajoittamisesta. Yritys voi saada tukea työntekijän työllistämiseen toiminnan käynnistyessä uudelleen. Tuen määrä on 1 000 euroa työntekijää kohden. Sen saamisen edellytyksenä on, että yritys maksaa työntekijälle 1.6.–31.8.2020 väliseltä ajalta palkkaa yhteensä 2 500 euroa. Samaa 1 000 euron tukea on mahdollista myöntää vuokratyöntekijän työllistämiseen tai alihankintana hankittuun työhön. Tuki maksetaan niistä työntekijöistä, joille yritys maksaa 1.6.–31.8.2020 väliseltä ajalta vuokratyönä tai alihankintana hankitusta työstä palveluntarjoajalle vuokrakorvausta arvonlisäverottomalta määrältään vähintään 4 500 euroa työntekijää kohden. Tukea voi saada enintään siitä määrästä työntekijöitä, mitä yrityksessä laskennallisesti työskenteli kokoaikaisesti helmikuussa 2020 vuokratyönä tai alihankintana hankittu työ mukaan lukien. Tukea voi saada kaikista työntekijöistä, joiden palkkauskustannuksiin yritys ei saa samalta ajanjaksolta muuta tukea, kuitenkin erikseen määrätyn enimmäismäärän verran. Toisaalta hyvitys toiminnan rajoittamisesta tukee ravitsemisyrityksen mahdollisuuksia hoitaa juoksevia, joustamattomia kustannuksiaan, kuten tilavuokriaan ja sähkö- ja lvi-laskuja. Hyvitystä on mahdollista saada rajoituksen voimassaoloajalta 4.4.–31.5.2020. Hyvitys perustuu siihen muutokseen, mikä yrityksen myynnille on aiheutunut laissa säädetystä rajoituksesta. Hyvitystä saavat ne ravitsemisyritykset, joiden myynti huhtikuussa 2020 oli pienempi kuin keskimääräinen myynti huhti-toukokuussa 2019 tai tammi-helmikuussa 2020. Näistä vertailukohdaksi valitaan automaattisesti se, jolloin keskimyynti oli suurempi. Hyvityksen suuruus riippuu vertailukohdan keskimyynnistä ja siitä, miten paljon pienemmäksi myynti jäi huhtikuussa 2020 siihen verrattuna. Jos keskimyynti on ollut enintään miljoona euroa, hyvitysosuus on myynnin laskusta 15 prosenttia. Jos keskimyynti on vertailukohtana ollut yli miljoona euroa, hyvitysosuus on miljoonan ylittävältä osalta 5 prosenttia. Hyvitys voi enimmillään olla 500 000 euroa. (kts. tarkemmin: Miten hyvitys lasketaan)
fi
Miksi ravintoloiden tukipaketti ei ole suurempi?
Eduskunta edellytti ravintoloiden toiminnan rajoitukset hyväksyessään kohtuullisten kustannusten kompensointia ja toimia, joilla lievennetään rajoitusten vaikutuksia. 5.6.2020 voimaantulevan lain mukaisessa mallissa ei ole kyse kaikkien vahinkojen korvaamisesta vaan kohtuullisesta hyvityksestä, jolla katetaan joustamattomista kustannuksista aiheutuvaa odottamatonta vajetta yritysten maksuvalmiudessa. Tarkoituksena on tukea yritysten selviytymistä rajoitusten päätyttyä. Lisäksi tuetaan yritysten kykyä työllistää työntekijöitä toiminnan käynnistyessä uudelleen. Ravintolat voivat hakea myös muita yrityksille suunnattuja tukia. Niistä löytyy tietoa muun muassa työ- ja elinkeinoministeriön verkkosivuilta.
fi
Miksi ravitsemisyritykset saavat erillistukea?
Ravitsemisliiketoimintaa on rajoitettu voimakkaasti lainsäädännöllä koronaviruksen leviämisen ehkäisemiseksi. Ravitsemisliikkeet velvoitettiin lailla pitämään sisä- ja ulkotilat suljettuna asiakkailta 4.4.–31.5.2020 välisen ajan. Eduskunta edellytti rajoitukset hyväksyessään kohtuullisten kustannusten kompensointia ja toimia, joilla lievennetään rajoitusten vaikutuksia. Hallitus katsoi, etteivät aiemmat yrityksille suunnatut tukimuodot ja muut vaikutuksia lieventävät toimenpiteet riittäneet täyttämään eduskunnan tahtoa.
fi
Mikä on enimmäismäärä uudelleentyöllistämisen tukea, mitä ravitsemisyritys voi saada? Miksi tällainen raja on asetettu?
Tukea voidaan myöntää yritykselle enimmillään 800 henkilöstä. Euroopan unionin valtiontukisäännösten nojalla mikään konserni ei voi saada enempää työllistämistukea kuin 0,8 miljoonaa euroa.
fi
Milloin laki ravitsemisyritysten uudelleentyöllistämisen tukemisesta ja toiminnan rajoitusten hyvittämisestä tuli voimaan?
Laki ravitsemisyritysten uudelleentyöllistämisen tukemisesta ja toiminnan rajoitusten hyvittämisestä tuli voimaan 5.6.2020.
fi
Mistä ravitsemisalan yrittäjä saa tietoa tuen ja hyvityksen hakemisesta ja saamisesta?
ELY-keskusten sekä TE-toimistojen kehittämis- ja hallintokeskuksen (KEHA-keskus) verkkosivuilla on yksityiskohtaiset ohjeet, miten yrittäjän tulee menetellä tuen tai hyvityksen saamiseksi. Verkkosivulla kerrotaan lisäksi hakemusten käsittelyn etenemisestä.
fi
Mistä ravitsemisyrittäjä tietää, onko hänen yrityksensä mukana joukkoajona tehtävässä maksatuksessa vai ei?
ELY-keskusten sekä TE-toimistojen kehittämis- ja hallintokeskus (KEHA-keskus) verkkosivuilla on palvelu, jossa yrittäjä voi tarkastaa, onko hänen yrityksensä mukana joukkomaksatuksessa vai ei. Palvelu perustuu Y-tunnuksen käyttöön. Palvelu: <link>
fi
Miten harmaan talouden toimijat suljetaan ravitsemisyrittäjille suunnatun tuen ja hyvityksen ulkopuolelle?
Hyvitys toiminnan rajoituksista perustuu verohallinnolta saataviin alv-tietoihin tai muuten luotettavasti todennettuihin tietoihin. Uudelleentyöllistämisentuki perustuu verottajalle ilmoitettuihin palkkatietoihin sekä henkilöstövuokrausyrityksille tehtyjen suoritusten varmennuksiin. Kuten muidenkin tukien osalta, perusteettomasti maksettu tuki tai hyvitys peritään takaisin.
fi
Miten hyvitys lasketaan?
Esimerkki: Yrityksen arvonlisäveroilmoitusten mukainen keskimyynti on vertailukaudella (huhti-toukokuussa 2019 tai tammi-helmikuussa 2029) ollut 100 000 euroa. Tähän verrattuna myynti huhtikuussa 2020 laski 75 %. Hyvityksen määräksi tulisi 11 250 euroa/kuukausi. Laskukaavana käytetään seuraavaa: Vertailukauden (joko huhti-toukokuu 2019 tai tammi-helmikuu 2020) keskimyynti * 0,15 (hyvitysosuus) * 0,75 (toiminnan supistumiskerroin) = hyvityksen määrä yhdelle kuukaudelle. Hyvitys koko kaudesta, kun ravintoloiden sisä- ja ulkotilat on ollut pidettävä kiinni, eli ajalta 4.4.– 31.5.2020, saadaan jakamalla kuukausikohtainen hyvitys luvulla 30 ja kertomalla se vielä luvulla 58, joka on kiinnipitokauden kalenteripäivien lukumäärä.
fi
Miten ja milloin ravitsemisyrityksen tulee toimia saadakseen hyvitystä toiminnan rajoituksista? Milloin hyvitys maksetaan?
Hyvitys suoritetaan yrityksille pääosin ilman hakemusta joukkomaksatuksena verohallinnolta saatavien yrityskohtaisten arvonlisäverotietojen perusteella. Jos yritys on sisällytetty joukkomaksatukseen, yrittäjältä ei edellytetä mitään omia toimia. Yritys voi tarkistaa, kuuluko se joukkomaksatuksen piiriin KEHA-keskuksen palvelusta: <link> Joukkomaksatuksessa hyvitys suoritetaan kahdessa erässä. Ensimmäinen erä perustuu vertailukauden (joko huhti-toukokuu 2019 tai tammi-helmikuu 2020) tietoihin ja oletukseen 75 prosentin suuruisesta keskimääräisestä myynnin laskusta. Loppuerä perustuu huhtikuun 2020 myynneistä Verohallinnolle ilmoitettuihin tietoihin, jotka saadaan kesäkuun puolenvälin arvonlisäveroilmoituksista.  Hyvityksen joukkomaksatukset on käsitelty kesän aikana. Yrityksille, joista ei ole käytettävissä joukkomaksatukseen tarvittavia tietoja, hyvitys myönnetään hakemuksesta. Hakemuksen käsittelee ja hyvityksen myöntää ELY-keskusten sekä TE-toimistojen kehittämis- ja hallintokeskus (KEHA-keskus). Tarkat hakuohjeet löytyvät KEHA-keskuksen sivuilta. Yrittäjä ilmoittaa hakemuksessa  tavanomaiset yritystunnistetiedot, tiedot alv-myynnistä huhti- ja toukokuulta 2019 sekä tammi-, helmi- ja huhtikuulta 2020.
fi
Miten ja milloin ravitsemisyritys voi hakea ja saada tukea työllistämiseen?
Uudelleentyöllistämisentuen saaminen edellyttää sähköisen hakemuksen tekemistä. Hakemuslomakkeet ja hakuohjeet ovat saatavilla sekä suomi.fi-portaalista että KEHA-keskuksen sivuilta. Hakemus on jätettävä viimeistään 31.10.2020. Hakemukset pyritään käsittelemään mahdollisimman nopeasti ja ne laitetaan maksuun heti, kun päätös tuen myöntämisestä on tehty. Käsittelyajat vaihtelevat sen mukaan, miten hakemukset ajoittuvat hakuajanjaksolle.
fi
Miten paljon hyvitystä ravitsemisyritys voi saada toiminnan rajoittamisesta? Mihin yläraja ja leikkuri perustuvat?
Ravitsemisliikkeiden koko ja liiketoiminnan laajuus alalla vaihtelevat paljon. Hyvityksen euromäärä vaihtelee siten merkittävästi, koska se määräytyy toiminnan laajuuden mukaan. Hyvitys perustuu siihen muutokseen, mikä yrityksen myynnille on aiheutunut laissa säädetystä rajoituksesta. Hyvitystä saavat ne ravitsemisyritykset, joiden myynti huhtikuussa 2020 oli pienempi kuin keskimääräinen myynti huhti-toukokuussa 2019 tai tammi-helmikuussa 2020. Näistä vertailukohdaksi valitaan automaattisesti se, jolloin keskimyynti oli suurempi. Hyvityksen suuruus riippuu vertailukohdan keskimyynnistä ja siitä, miten paljon pienemmäksi myynti jäi huhtikuussa 2020 siihen verrattuna. Jos keskimyynti on ollut enintään miljoona euroa, hyvitysosuus on myynnin laskusta 15 prosenttia. Jos keskimyynti on vertailukohtana ollut yli miljoona euroa, hyvitysosuus on miljoonan ylittävältä osalta 5 prosenttia. Hyvitys voi enimmillään olla 500 000 euroa. (kts. tarkemmin: Miten hyvitys lasketaan) Leikkurin ja liikevaihtorajojen tarkoituksena on varmistaa se, etteivät hyvitysmäärät nouse suurten toimijoiden kohdalla kohtuuttomiksi. Lisäksi kaikkein suurimmilla toimijoilla on enemmän neuvotteluvoimaa muun muassa joustamattomien kustannustensa hallinnoimiseksi.
fi
Mitkä yritykset voivat saada tukea työllistämiseen ja hyvitystä toiminnan rajoituksista?
Lakia sovelletaan niihin ravitsemisyrityksiin, joiden sisä- ja ulkotilat oli pidettävä suljettuina asiakkailta 4.4.–31.5.2020 majoitus- ja ravitsemistoiminnasta annetun lain (308/2006) 3a §:n 1 momentin nojalla. Ravitsemisyrityksiä ovat esimerkiksi ravintolat, kahvilat ja anniskelupaikat. Hyvitystä ja tukea ei myönnetä sellaisille henkilöstöravintoloille, joiden toimintaa ei ole rajoitettu, koska ne palvelevat vain henkilöstöä tai muuten rajoitettua henkilöpiiriä. Henkilöstöravintola on oikeutettu hyvitykseen ja tukeen vain siinä tapauksessa, että se on palvellut myös ulkopuolisia asiakkaita ja sen toimintaa on tästä syystä rajoitettu.
fi
Mitä jos ravitsemisyritys on saanut tukea Business Finlandilta tai ELY-keskukselta? Pitääkö yrityksen ilmoittaa saadut tuet?
Yrityksen tulee ilmoittaa uudelleen työllistämistukea koskevassa hakemuksessaan, jos se on hakenut tai sille on myönnetty muuta tukea palkkauskustannuksiin kohdistuen osin tai kokonaan sulun jälkeisten kolmen kuukauden ajanjaksolle. Yrityksen saamat muut tuet palkkauskustannuksiin huomioidaan myönnettävän uudelleentyöllistämisen tuen perusteena olevien henkilöiden määrässä. ELY-keskusten ja Business Finlandin tuet on lähtökohtaisesti tarkoitettu muihin kustannuksiin kuin niihin, jotka ovat kustannushyvityksen kohteena, eli esimerkiksi toiminnan kehittämiseen. Eduskunnan talousvaliokunnan kannanoton mukaan mahdollinen yhteensovitus tulee tehdä siten, että ravitsemisyrityksen saama kustannushyvitys otettaisiin huomioon Business Finlandin tai ELY-keskuksen myöntämässä tuessa siltä osin kuin tosiasiallista päällekkäisyyttä ilmenisi. Kuten valiokunta totesi, ELY-keskusten ja Business Finlandin myöntämät tuet ovat luonteeltaan kehittämisrahoitusta, eikä niitä yrityksiä, jotka ovat käynnistäneet kehittämistoimintaa, tule tukien yhteensovittamisessa asettaa heikompaan asemaan kuin sellaisia, jotka eivät ole tällaista kehittämistoimintaa käynnistäneet.
fi
Mitä ravitsemisyritysten tukeminen maksaa valtiolle?
Uudelleentyöllistämisen tuen kustannusvaikutus on arviolta noin 48 miljoonaa euroa. Toiminnan rajoituksista saatavan hyvityksen kustannusvaikutukseksi arvioidaan kokonaisuudessaan noin 123 miljoonaa euroa.
fi
Vaikuttaako työsuhteen laatu uudelleentyöllistämisen tuen myöntämiseen?
Uudelleentyöllistämisen tuen myöntämisessä ei ole merkitystä, minkälaisessa työsuhteessa työntekijät ovat ravitsemisyritykseen. Tukea voidaan myöntää niin omista työntekijöistä kuin vuokratyöntekijöistä.
fi
Voiko ravitsemisyritys saada sekä uudelleentyöllistämisen tukea että hyvitystä toiminnan rajoittamiseen? Vaikuttaako työllistämiseen saatu tuki hyvityksen määrään?
Yrittäjä voi saada sekä tukea työllistämiseen että hyvitystä kustannuksista. Hyvityksen saaminen ei edellytä työllistämiseen perustuvan tuen hakemista. Työllistämistuki ei pienennä hyvitystä toiminnan rajoittamisesta, eikä myöskään hyvitys pienennä työllistämistukea.
fi